CELEX: 32008D0162
Language: da
Date: 2008-02-26 00:00:00
Title: 2008/162/EF: Kommissionens beslutning af 26. februar 2008 om ændring af beslutning 2006/601/EF om beredskabsforanstaltninger vedrørende den ikke tilladte genetisk modificerede organisme LL RICE 601 i risprodukter (meddelt under nummer K(2008) 743) (EØS-relevant tekst)

27.2.2008   
            
            
               DA
            
            
               Den Europæiske Unions Tidende
            
            
               L 52/25
            
         
      KOMMISSIONENS BESLUTNING
   
   af 26. februar 2008
   om ændring af beslutning 2006/601/EF om beredskabsforanstaltninger vedrørende den ikke tilladte genetisk modificerede organisme »LL RICE 601« i risprodukter
   (meddelt under nummer K(2008) 743)
   (EØS-relevant tekst)
   (2008/162/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1, og
   ud fra følgende betragtninger:
   
               (1)
            
            
               I henhold til artikel 4, stk. 2, og artikel 16, stk. 2, i Europa-Parlamentets og Rådets forordning (EF) nr. 1829/2003 af 22. september 2003 om genetisk modificerede fødevarer og foderstoffer (2) må genetisk modificerede fødevarer og foderstoffer ikke markedsføres i Fællesskabet, medmindre de er omfattet af en tilladelse meddelt i overensstemmelse med forordningen. I henhold til artikel 4, stk. 3, og artikel 16, stk. 3, i samme forordning gives der ikke tilladelse til genetisk modificerede fødevarer og foderstoffer, medmindre det på behørig vis og fyldestgørende dokumenteres, at de ikke har negative virkninger for menneskers eller dyrs sundhed eller for miljøet, at de ikke vildleder forbrugeren eller brugeren, og at de ikke afviger fra de fødevarer eller foderstoffer, som de er bestemt til at erstatte, i et sådant omfang, at de ved normal indtagelse vil være ernæringsmæssigt ufordelagtige for mennesker eller dyr.
            
         
               (2)
            
            
               I henhold til artikel 53, stk. 1, i forordning (EF) nr. 178/2002 kan der vedtages relevante EF-beredskabsforanstaltninger vedrørende fødevarer og foderstoffer, der er importeret fra et tredjeland, for at beskytte menneskers sundhed, dyresundheden eller miljøet, hvis denne risiko ikke kan styres på tilfredsstillende vis ved hjælp af de foranstaltninger, der træffes af de berørte medlemsstater.
            
         
               (3)
            
            
               Da der kan formodes at være en risiko forbundet med produkter, der ikke er godkendt i henhold til forordning (EF) nr. 1829/2003, blev det ved Kommissionens beslutning 2006/601/EF af 5. september 2006 om beredskabsforanstaltninger vedrørende den ikke tilladte genetisk modificerede organisme »LL RICE 601« i risprodukter (3) fastsat, at medlemsstaterne ikke må tillade visse risprodukter med oprindelse i USA markedsført, medmindre sendingen ledsages af en original analyserapport udstedt af et akkrediteret laboratorium, som bekræfter, at produktet ikke indeholder den genetisk modificerede »LL RICE 601«-ris, og at medlemsstaterne skal foretage en systematisk officiel prøveudtagning og analyse af hver sending af nærmere bestemte produkter med oprindelse i USA, inden de bringes i omsætning.
            
         
               (4)
            
            
               Den 5. oktober 2007 offentliggjorde USA's landbrugsministerium (USDA) resultaterne af sin undersøgelse af især forekomsten af »LL RICE 601« i amerikansk ris, der fås i handelen. Mens de nøjagtige kontamineringsmekanismer ikke kunne fastslås, viste resultaterne, at der kun var et begrænset antal kilder til kontaminering med »LL RICE 601«.
            
         
               (5)
            
            
               US Rice federation (den amerikanske sammenslutning af risproducenter) har vedtaget en plan for fjernelse af »LL RICE 601« fra de ris, der eksporteres fra USA. Planen omfatter test af frøene inden udplantning samt dokumentarisk og analytisk kontrol på de steder, hvortil høsten fra 2007 leveres. Kun visse aspekter af denne plan er underlagt lovkrav i nogle amerikanske stater. Det er derfor nødvendigt at sikre, at alle sendinger af ris med oprindelse i USA, som indføres til Den Europæiske Union, har været omfattet af planen.
            
         
               (6)
            
            
               Den 9. november 2007 forelagde USDA Kommissionen et forslag til protokol, der forventedes at sikre, at produkter henhørende under anvendelsesområdet for beslutning 2006/601/EF gøres til genstand for officiel prøveudtagning foretaget af Grain Inspection, Packers and Stockyards Administration (GIPSA) og analyseres ved hjælp af »P35S:BAR«-metoden, som omhandlet i beslutning 2006/601/EF, på et laboratorium, der med gode resultater har deltaget i det særlige opkvalificeringsprogram, som administreres af GIPSA. I henhold til protokollen skulle sendingerne af sådanne produkter ledsages af en originaludgave af analyserapporten og en skrivelse fra GIPSA med angivelse af, at der ikke er fundet »LL RICE 601«.
            
         
               (7)
            
            
               Den officielle inddragelse af GIPSA, som beskrevet i forslaget til protokol, giver tilstrækkelig garanti for kvaliteten af den udførte kontrol. Som følge heraf anses det ikke længere for nødvendigt, at medlemsstaterne foretager officiel prøveudtagning og analyse på EF-indgangsstedet.
            
         
               (8)
            
            
               Foranstaltningerne bør tages op til revision inden for seks måneder for — på grundlag af de opnåede resultater og de praktiske erfaringer med gældende testningskrav — at vurdere, om de fortsat er nødvendige.
            
         
               (9)
            
            
               Beslutning 2006/601/EF bør derfor ændres i overensstemmelse hermed.
            
         
               (10)
            
            
               Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET FØLGENDE BESLUTNING:
   Artikel 1
   I beslutning 2006/601/EF foretages følgende ændringer:
   
               1)
            
            
               Artikel 2 affattes således:
               »Artikel 2
               Betingelser for første markedsføring
               1.   Medlemsstaterne tillader kun første markedsføring af de i artikel 1 omhandlede produkter, hvis den pågældende sending af disse produkter ledsages af følgende dokumenter:
               
                           a)
                        
                        
                           en erklæring fra den fødevarevirksomhedsleder, der har ansvaret for en sending, med bekræftelse af, at produkterne kun indeholder ris fra 2007 eller et senere høstår og har været underkastet planen udarbejdet af US Rice federation, der sigter mod at fjerne »LL RICE 601« fra ris, der eksporteres fra USA, og
                        
                     
                           b)
                        
                        
                           en originaludgave af analyserapporten udstedt af et laboratorium, som er opført i bilag II, med bekræftelse af, at produkterne ikke indeholder den genetisk modificerede »LL RICE 601«-ris. Analyserapporten ledsages af et officielt dokument udstedt af Grain Inspection, Packers and Stockyards Administration (GIPSA) under USA's landbrugsministerium (USDA) i overensstemmelse med protokollen i bilag II.
                        
                     2.   Hvis en sending opdeles, skal de enkelte dele af den opdelte sending ledsages af en kopi af de i stk. 1 omhandlede dokumenter til og med engrosleddet. Disse kopier skal være attesteret af den kompetente myndighed i den medlemsstat, hvor opdelingen har fundet sted.«
            
         
               2)
            
            
               Artikel 3 affattes således:
               »Artikel 3
               Andre kontrolforanstaltninger
               1.   Medlemsstaterne træffer passende foranstaltninger, herunder stikprøveudtagning og analyse, i overensstemmelse med bilag I vedrørende de produkter, der er omhandlet i artikel 1, og som enten frembydes til indførsel eller allerede findes på markedet, for at kontrollere, at de ikke indeholder genetisk modificeret »LL RICE 601«-ris. De underretter Kommissionen om positive (dvs. uacceptable) resultater via det hurtige varslingssystem for fødevarer og foder.
               2.   Medlemsstaterne forelægger senest den 26. juli 2008 en rapport for Kommissionen med alle analyseresultater fra den offentlige kontrol af sendinger af de i artikel 1 omhandlede produkter.«
            
         
               3)
            
            
               Artikel 5, stk. 1, affattes således:
               »1.   Alle udgifter til udstedelse af ledsagedokumenter i henhold til artikel 2, stk. 2, afholdes af den fødevarevirksomhedsleder, der er ansvarlig for sendingen, eller dennes repræsentant.«
            
         
               4)
            
            
               Artikel 6 affattes således:
               »Artikel 6
               Evaluering af foranstaltningerne
               Foranstaltningerne i denne beslutning tages op til revision senest den 26. august 2008.«
            
         
               5)
            
            
               I overskriften til bilaget erstattes »Bilag« med »Bilag I«.
            
         
               6)
            
            
               Teksten i bilaget til nærværende beslutning indsættes som bilag II.
            
         Artikel 2
   Denne beslutning er rettet til medlemsstaterne.
   
      Udfærdiget i Bruxelles, den 26. februar 2008.
      
         
            På Kommissionens vegne
         
         Markos KYPRIANOU
         
         
            Medlem af Kommissionen
         
      
   
   
      (1)  EFT L 31 af 1.2.2002, s. 1. Senest ændret ved Kommissionens forordning (EF) nr. 575/2006 (EUT L 100 af 8.4.2006, s. 3).
   
      (2)  EUT L 268 af 18.10.2003, s. 1. Ændret ved Kommissionens forordning (EF) nr. 1981/2006 (EUT L 368 af 23.12.2006, s. 99).
   
      (3)  EUT L 244 af 7.9.2006, s. 27. Ændret ved Kommissionens beslutning 2006/754/EF (EUT L 306 af 7.11.2006, s. 17).
   
      BILAG
      
         
            »BILAG II
            Protokol om prøveudtagning og test af sendinger af langkornet ris med oprindelse i USA inden udførsel fra Amerikas Forenede Stater til Det Europæiske Fællesskab
            
               Prøveudtagning. Personale ansat ved USDA's Grain Inspection, Packers and Stockyards Administration (GIPSA) udtager prøver af hver enkelt sending (hvert parti) langkornet ris med oprindelse i USA, der skal afsendes til Europa, i henhold til eksisterende prøveudtagningsprocedurer. Disse procedurer fremgår af GIPSA's Rice Inspection Handbook, Chapter 2, Sampling.
            Størrelsen af den oprindelige samlede prøve fastsættes i overensstemmelse med Kommissionens henstilling 2004/787/EF. GIPSA-personale forbereder en repræsentativ prøve på 2,5 kg af partiet, der er sammensat af flere enheder, til testlaboratoriet og beholder selv en identisk prøve på 2,5 kg. GIPSA påfører laboratorieprøven en forsegling og noterer nummeret på seglet til eventuelt senere brug.
            
               Test. En virksomhed, der ønsker at få foretaget en test, sender en forseglet prøve til et af de kommercielle testlaboratorier, der med gode resultater har deltaget i det særlige opkvalificeringsprogram vedrørende LibertyLink-ris, som GIPSA administrerer, og er opført på listen på webstedet http://archive.gipsa.usda.gov/rdd/llriceprof.pdf Hvert laboratorium tester en række prøver inden for sit godkendte påvisningsniveau med henblik på at nå en påvisningsmargen på 0,01 %.
            Laboratoriet noterer seglets nummer, bryder forseglingen og tester fire prøver på hver 240 g, der er udtaget af den samlede laboratorieprøve. Fra hver prøve foretages der en enkelt ekstraktion. Der gennemføres to PCR-analyser af hver ekstraktion ved hjælp af 35S:BAR-metoden, der er udviklet af Bayer CropScience og godkendt af både GIPSA og FFC. Hele partiet betragtes kun som negativt, hvis alle prøveresultater er negative.
            
               Indberetning. Laboratoriet angiver resultaterne og nummeret på GIPSA-forseglingen i laboratorierapporten og sender den til den virksomhed, der har ønsket at få foretaget testen. Virksomheden forelægger rapporten for det GIPSA-kontor, der udtog prøver af partiet. GIPSA udsteder et officielt dokument med nedenstående ordlyd og giver det til virksomheden:
            
               »GIPSA har officielt udtaget prøver af det parti ris, der identificeres som (angiv partiets identifikation), og er påført segl nummer (angiv seglets nummer). (Angiv laboratoriets navn), der deltager i det særlige opkvalificeringsprogram vedrørende LibertyLink-ris, som GIPSA administrerer, har testet en prøve, der kan identificeres ved hjælp af seglets nummer, og har efter anvendelse af 35S:BAR-metoden ikke påvist LibertyLink-ris. Laboratorierapporten er vedlagt«.«